เปิดโผ 20 หุ้น “ส่งออก” รับบาทอ่อนค่าแตะ 37.36 บ./ดอลลาร์
20 หุ้น “ส่งออก” ชู 3 กลุ่มเด่น สินค้าเกษตรและอาหาร-กลุ่มชิ้นส่วนอิเล็กทรอนิกส์และชิ้นส่วนยานยนต์-กลุ่มวัสดุก่อสร้าง รับประโยชน์บาทอ่อนค่าแตะ 37.36 บาท/ดอลลาร์ หลังเฟดปรับขึ้นดอกเบี้ย 0.75% พร้อมยังคาดว่าภายในสิ้นปีนี้ขึ้นไปแตะระดับ 4.4% ส่อบาทยังอ่อนค่าต่อเนื่อง
20 หุ้น “ส่งออก” ชู 3 กลุ่มเด่น สินค้าเกษตรและอาหาร-กลุ่มชิ้นส่วนอิเล็กทรอนิกส์และชิ้นส่วนยานยนต์-กลุ่มวัสดุก่อสร้าง รับประโยชน์บาทอ่อนค่าแตะ 37.36 บาท/ดอลลาร์ หลังเฟดปรับขึ้นดอกเบี้ย 0.75% พร้อมยังคาดว่าภายในสิ้นปีนี้ขึ้นไปแตะระดับ 4.4% ส่อบาทยังอ่อนค่าต่อเนื่อง
22 ก.ย. 2565

ผู้สื่อข่าวรายงานว่า เงินบาทไทย เช้าวันนี้ (22 ก.ย.65)​ ยังคงอ่อนค่าลงต่อเนื่องแม้ว่า รัฐบาลจะออกมาส่งสัญญาณว่าอยากเห็นค่าเงินบาทเคลื่อนไหวในระดับไม่เกิน 35 บาทต่อดอลลาร์
โดยค่าเงินบาทเช้าวันนี้ เปิดตลาดที่ระดับ 37.25 บาทต่อดอลลาร์ ก่อนจะอ่อนค่าลงต่อเนื่องมาเคลื่อนไหวที่ระดับ 37.36 บาทต่อดอลลาร์ หรือคิดเป็นการอ่อนค่าราว 0.57% จากวันก่อนหน้าปิดที่ระดับ 37.15 บาทต่อดอลลาร์ ซึ่งมีสาเหตุหลักจากการแข็งค่าของเงินดอลลาร์ หลังธนาคารกลางสหรัฐ(เฟด) มีมติปรับขึ้นดอกเบี้ยนโยบายอีก 0.75% สู่ระดับ 3.00-3.25% ซึ่งนับเป็นการขึ้นดอกเบี้ยในอัตรา 0.75% เป็นครั้งที่ 3 ติดต่อกัน
นอกจากนี้ ในการคาดการณ์อัตราดอกเบี้ยนโยบาย(Dot Plot) ของเฟดยังคาดว่าภายในสิ้นปีนี้ดอกเบี้ยนโยบายของเฟดจะขึ้นไปแตะระดับ 4.4% และสิ้นปีหน้าคาดว่าจะแตะระดับ 4.6%
ทั้งนี้ จาก Dot Plot ที่ออกมาซึ่งนับเป็นการส่งสัญญาณการขึ้นดอกเบี้ยที่แข็งกร้าว ส่งผลให้ดัชนีตลาดหุ้นสหรัฐเมื่อคืนที่ผ่านมาปรับตัวลดลงยกแผง โดย ดัชนีดาวโจนส์ ลดลง 522 จุด หรือ 1.7% สู่ระดับ 30,183 จุด ดัชนีแนสแดค ปิดตลาดลดลง 1.79% และดัชนีเอสแอนด์พี 500 ปิดลดลง 1.71%
อย่างไรก็ตามสำหรับหุ้นส่งออกจะได้รับประโยชน์จากค่าเงินบาทอ่อนค่าเนื่องจากว่าทุกๆการอ่อนค่าลง 1 บาทต่อดอลลาร์สหรัฐฯ จะช่วยหนุนกำไรบริษัทจดทะเบียนให้ปรับเพิ่มขึ้นนั่นเอง
ดังนั้น เบื้องต้นบริษัทในตลาดหุ้นไทย กลุ่มหลักๆตามประเภทสินค้าส่งออกคาดว่าจะได้รับประโยชน์ 1) กลุ่มสินค้าเกษตรและอาหาร ได้แก่ STA, STGT, KSL, TU, TNR, CPF, GFPT, ASIAN, CH, PLUS (2) กลุ่มชิ้นส่วนอิเล็กทรอนิกส์ และชิ้นส่วนยานยนต์ ได้แก่ HANA, DELTA, KCE, SVI, EPG และ 3) กลุ่มวัสดุก่อสร้าง ได้แก่ SCC, VNG, MCS, STPI, BJCHI